Ambasadorul Rusiei la Chişinău, convocat la MAE al R. Moldova după decizia Rusiei de a deschide secţii de vot în Transnistria
Ambasadorul Rusiei la Chişinău, Oleg Vasneţov, a fost convocat pentru marţi la Ministerul Afacerilor Externe al Republicii Moldova după ce presa a spus că Rusia va deschide secții de vot în Transnistria pentru alegerile prezidențiale ruse.
Anterior, postul de televiziune oficial de la Tiraspol, Pervîi Pridnestrovski, a transmis că Rusia va deschide şase secţii de votare în Transnistria în vederea alegerilor prezidenţiale de la sfârşitul acestei săptămâni. Ar urma să fie deschise secţii de votare în oraşele Tighina, Tiraspol, Rîbniţa şi Grigoriopol din regiunea transnistreană.
Totuşi, pe site-ul oficial al Ambasadei Federaţiei Ruse la Chişinău, precum şi pe site-ul Comisiei Electorale Centrale din Federaţia Rusă este indicată o singură secţie de votare, care se va deschide în Republica Moldova pe 17 martie, şi anume în clădirea Ambasadei Rusiei din Chişinău, notează NewsMaker.
"În cadrul întrevederii, diplomatului rus îi va fi comunicată poziţia de dezaprobare a deciziei referitoare la deschiderea secţiilor de votare ale Federaţiei Ruse în regiunea transnistreană a Republicii Moldova", se arată într-un comunicat al MAE de la Chişinău.
Guvernul Republicii Moldova declarase anterior că va permite deschiderea unei singure secţii de votare, pe teritoriul misiunii diplomatice, în conformitate cu prevederile dreptului internaţional. Ministrul moldovean de externe, Mihai Popşoi, a spus că deschiderea unor secţii în regiunea necontrolată de Chişinău este "inacceptabilă".
La precedentele alegeri prezidenţiale din Rusia, în 2018, deţinătorii de paşapoarte ruseşti din Transnistria au avut la dispoziţie 24 de secţii de votare. La vot au participat atunci aproape 74.000 de persoane, dintre care peste 96% l-au ales pe Vladimir Putin, notează postul de radio Europa Liberă.